TTCL มี Backlog ไม่น้อยกว่า 4 หมื่นลบ.โบรกฯ แนะ “ซื้อ” ให้เป้า 36.70 บ./หุ้น
บล.เมย์แบงก์ กิมเอ็ง (ประเทศไทย) ระบุว่า TTCL มี Backlog ในมือไม่น้อยกว่า 40,000 ล้านบาท คาดบันทึกใน 2H58 ประมาณ 10,000 ล้านบาท โดย Backlog ที่เหลือจะทยอยบันทึกถึงปี 2561 แนะนำซื้อลงทุนในระยะยาวหลังจากที่ Project ใหญ่ในมือมีอายุการพัฒนาโครงการที่ยาวขึ้น ราคาเป้าหมายปีนี้อยู่ที่ 36.70 บาท/หุ้น
17 ส.ค. 2558

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (17 ส.ค.58) ว่าบริษัท ทีทีซีแอล จำกัด (มหาชน) หรือ TTCL มี Backlog ในมือไม่น้อยกว่า 40,000 ล้านบาท (คาดบันทึกใน 2H58 ประมาณ 10,000 ล้านบาท โดย Backlog ที่เหลือจะทยอยบันทึกถึงปี 2561) และหากรวม Backlog จากงานโรงไฟฟ้า 1280 MW. ในสาธารณรัฐแห่งสหภาพเมียนมาร์จะทำให้ TTCL  มี Backlog ในมือเท่ากับ 90,000 ล้านบาทซึ่งงาน 1280 MW. จะใช้เวลาประมาณ 4-6 ปี ปัจจุบัน TTCL มี  Bidding Proposal ในมือรวม 64,000 ล้านบาท  13 โครงการ โดยเราคาดหวังผลการประมูลสำคัญอีก 2 งาน มูลค่าประมาณ +/- 7,000 ล้านบาทในไตรมาส 4/58 นี้ รวมทั้งยังคงรอยื่น PPA สำหรับโรงไฟฟ้าในเมียนมาร์ที่คาดว่าจะยื่นและรู้ผลในไตรมาส 4/58 นี้เช่นกัน
เบื้องต้นคงประมาณการของปีนี้แต่คาดมี Downside ที่ GP โดย TTCL มี Secured Revenue ของปีนี้เด่นเท่ากับ 95%  ของประมาณการรายได้ของปีนี้ที่ 21,017 ล้านบาท (+7% จากปีก่อน)  และคาดกำไรสุทธิที่ 651 ล้านบาท (+41.4% YoY) บนสมมติฐานของอัตราการทำกำไรขั้นต้นเฉลี่ยที่ 7.7% ซึ่งเท่ากับว่าในครึ่งปีหลังปี 58 TTCL ต้องมีอัตราการทำกำไรขั้นต้นที่ 8.6% ซึ่งหากต่ำกว่านี้อาจะเป็น Downside ต่อประมาณการกำไรในปีนี้ได้ อย่างไรก็ตามเชื่อว่าในปีนี้ TTCL ยังคงสามารถมีการเติบโตของกำไรสุทธิจากฐานที่ต่ำในปี 2557 
โดยการลงทุนใน TTCL แนะนำซื้อลงทุนในระยะยาวหลังจากที่ Project ใหญ่ในมือมีอายุการพัฒนาโครงการที่ยาวขึ้น สำหรับราคาเป้าหมายปีนี้ (ไม่รวมงานโรงฟ้าถ่านหิน 1280 MW) อยู่ที่ 36.70 บาท/หุ้นจากประเมินมูลค่าธุรกิจรับเหมาก่อสร้างที่ 30.50 บาท/หุ้นด้วยวิธี PER ที่ 25.5 เท่า (0.5SD ย้อนหลัง 7 ปี) และมูลค่าจากธุรกิจไฟฟ้าอื่นๆ 6.20 บาท/หุ้น
ขณะที่บริษัทอยู่ระหว่างการปรับมูลค่าที่เหมาะสมตั้งแต่ปี 2559 เพิ่มขึ้นจากโรงไฟฟ้า (รอ PPA) โดยเบื้องต้นมองที่ส่วนเพิ่ม +/- 15 บาท/หุ้น TTCL ประกาศจ่ายเงินปันผลของครึ่งปีหลังปี 58 ที่ 0.23 บาท/หุ้น ขึ้นเครื่องหมาย XD วันที่ 25 ส.ค. 2558 คิดเป็นผลตอบแทน 0.85% คงคำแนะนำ ซื้อ ราคาเป้าหมายปีนี้ 36.70 บาท/หุ้น
 